ÞÞÞ flutt með höfuðstöðvar sínar á nýtt athafnasvæði Á þriðjudaginn í liðinni viku var malbikað nýtt bíla - og athafnasvæði við höfuðstöðvar Flutningafyrirtækis ÞÞÞ við Smiðjuvelli á Akranesi . Að sögn Þórðar Þ Þórðarsonar framkvæmdastjóra er nýja húsið nú tilbúið fyrir alla hefðbundna starfsemi fyritækisins . Var sumardagurinn fyrsti nýttur til að flytja tæki og búnað frá Dalbraut 6. „ Við hófum síðan starfsemi í nýju húsi á föstudagsmorguninn , “ sagði Þórður . Húsið við Smiðjuvelli er 1452 m 2 að grunnfleti en 1690 m 2 með millilofti . Bílastæðið er 7.000 fermetrar að stærð og því með stærri bílastæðum . Það tók starfsmenn Hlaðbæjar Colas um tólf tíma að leggja malbikið en það var lagt í einni beit . Verkið gekk prýðilega enda búið að aka efni , slétta og þjappa um morguninn áður en yfirlögn hófst . Þórður segir að því fylgi bæði kostir og gallar að fara á nýjan stað í útjaðri bæjarins . „ Það er vissulega skjólbetra við Dalbrautina þar sem við höfum verið og á margan hátt nær helstu athafnasvæðum okkar og viðskiptavinum . Það er því með ákveðinni eftirsjá sem við förum af gamla staðnum enda höfum við verið í góðri sátt við umhverfið . Nýja húsið og aðstaðan þar gerir þó gott betur en að bæta upp gallana , “ segir Þórður í samtali við Skessuhorn . Eins og kunnugt er keypti Akraneskaupstaður húseign og samliggjandi lóðir ÞÞÞ við Dalbraut og verður nú , þegar búið er að losa húsnæði og lóð , hafist handa við breytingar á húsinu til að það geti þjónað þörfum eldri borgara á Akranesi og nágrenni . Þar á auðri athafnalóðinni blasir nú við mikið víðerni eins og sjá má á meðfylgjandi mynd .